บลจ.วรรณจ่ายปันผล 2 กองรวมอสังหาริมทรัพย์
บลจ.วรรณจ่ายเงินปันผล 2 กองทุนรวมอสังหาริมทรัพย์ ชี้มีอัตราจ่ายปันผล 5-7%
15 ก.พ. 2559

บลจ.วรรณจ่ายเงินปันผล 2 กองทุนรวมอสังหาริมทรัพย์ ชี้มีอัตราจ่ายปันผล 5-7% 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ที่ประชุมคณะกรรมการลงทุนมีมติจ่ายเงินปันผล 2 กองทุนรวมอสังหาริมทรัพย์ ประจำงวดวันที่ 1 ก.ค. – 31 ธ.ค. 2558 ได้แก่ กองทุนรวมอสังหาริมทรัพย์มิลเลียนแนร์ (MIPF) อัตรา 0.57 บาทต่อหน่วย และกองทุนรวมอสังหาริมทรัพย์ทรัพย์ศรีไทย สมาร์ท สโตเรจ (SSTSS) อัตรา 0.3417 บาทต่อหน่วย 
ทั้ง 2 กองทุนจะขึ้นเครื่องหมายห้ามซื้อขายในวันที่ 19 ก.พ. นี้ โดยมีกำหนดจ่ายปันผลพร้อมกันในวันที่ 11 มี.ค. 2559
"ในภาวะที่สินทรัพย์เสี่ยงทั่วโลก ยังมีความผันผวนผวน ประกอบกับทิศทางอัตราดอกเบี้ยในประเทศจะทรงตัวในระดับต่ำต่อไปอีกระยะหนึ่ง เพื่อกระตุ้นการฟื้นตัวของเศรษฐกิจในประเทศ ซึ่งมีแนวโน้มอัตราดอกเบี้ยทรงตัวในระดับต่ำ ทำให้กองทุนรวมอสังหาริมทรัพย์ไทยยังคงน่าลงทุน โดยมีอัตราการจ่ายปันผล 5-7%" นายวิน กล่าว
พร้อมกันนี้ วันนี้- 19 ก.พ. 2559 บริษัทกำลังอยู่ระหว่างการเปิดเสนอขาย กองทุนเปิด วรรณ ไฟแนนเชียล อินสตรูเมนท์ 6M/1 (1FIN6M/1) เน้นลงทุนตั๋วแลกเงินบริษัทเอกชนในประเทศ เช่น บริษัท บีเอสแอล ลีสซิ่ง บริษัท ลลิลพร็อพเพอร์ตี้ บริษัท ยูนิ เวนเจอร์ บริษัท สยามแก๊ส แอนด์ ปิโตรเคมีคัลส์ บริษัท ราชธานี ลิสซิ่ง และบริษัท เนชั่น มัลติมีเดีย กรุ๊ป อายุโครงการประมาณ 6 เดือน คาดจะให้ผลตอบแทนสุทธิ 1.60% ต่อปี